Source: https://www.slov-lex.sk/pravne-predpisy/SK/ZZ/1994/169/
Timestamp: 2020-07-12 15:21:11+00:00

Document:
169/1994 Z.z. - Zákon Slovenskej národnej rady o št... - SLOV-LEX
169/1994 Z.z.
Zriaďuje sa štátny fond kultúry Pro Slovakia1) (ďalej len „fond Pro Slovakia") ako účelový fond určený na podporu rozvoja kultúry a na správu prostriedkov na to určených.
Účelom fondu Pro Slovakia je podnecovať a podporovať kultúrne aktivity, programy a iniciatívy celospoločenského významu v Slovenskej republike v rámci celonárodnom i miestnom.
Fond Pro Slovakia je právnická osoba.1)
Sídlom fondu Pro Slovakia je Bratislava.
Správu fondu Pro Slovakia vykonáva Ministerstvo kultúry Slovenskej republiky (ďalej len „ministerstvo") z prostriedkov svojho rozpočtu.1a)
Poradným orgánom ministra kultúry Slovenskej republiky (ďalej len „minister kultúry") pre tvorbu a používanie fondu Pro Slovakia je ním zriadená Rada fondu Pro Slovakia (ďalej len „rada").
Členov rady vymenúva a odvoláva v zmysle štatútu minister kultúry na návrh tvorcov a šíriteľov kultúry, ako aj zo zástupcov mimorezortných a mimoodvetvových orgánov a organizácií.
Členstvo a funkcia v rade sú čestné.
Rokovanie rady upravuje rokovací poriadok, ktorý vydá minister kultúry.
dary a iné príspevky od tuzemských a zahraničných právnických a fyzických osôb,
výnosy z prostriedkov fondu Pro Slovakia,
výnosy lotérií2) prevádzkovaných orgánom, ktorý vykonáva správu fondu Pro Slovakia (§ 2 ods. 1),
dotácia vo výške 0,5 % z rozpočtu2a) Slovenskej republiky,
iné zdroje, ak to ustanovujú osobitné predpisy,
pokuty za poškodzovanie kultúrnych pamiatok.
Výdavky fondu Pro Slovakia sa uhrádzajú do výšky a na účely podľa schváleného rozpočtu fondu Pro Slovakia a prostriedkov fondu Pro Slovakia.
Prostriedky fondu Pro Slovakia sa podľa schváleného rozpočtu a použiteľných prostriedkov používajú na
obnovu a spoločenské využitie kultúrnych pamiatok, historických knižných fondov, archívov a iných kultúrnych hodnôt, predovšetkým celonárodného a regionálneho významu,
podporu vybraných projektov výstavby materiálno-technickej základne (nových objektov a osobitne náročných projektov modernizácie),
podporu umeleckých hodnôt celospoločenského kultúrneho významu tvorených, šírených a uchovávaných profesionálnymi inštitúciami, združeniami i jednotlivcami,
podporu miestnych kultúrno-osvetových aktivít prostredníctvom rozpočtov obcí alebo ich mimorozpočtových fondov kultúry,
podporu vybraných programov šírenia kultúry v zahraničí a zo zahraničnej kultúry v Slovenskej republike,
úhradu výdavkov spojených s obstarávaním cenných papierov iných emitentov a s prevádzkovaním lotérií,
poskytovanie úverov a návratných finančných výpomocí pre právnické osoby a fyzické osoby na účely podpory kultúrnych aktivít,
poskytovanie garancií na úvery pre právnické osoby a fyzické osoby na účely podnikania najmä v oblasti rozširovania kultúry a umenia,
ďalšie účely v súlade s poslaním fondu Pro Slovakia.
Prostriedky fondu Pro Slovakia poskytované podľa ustanovení odseku 2 písm. a) až e) majú formu účelovej dotácie, ktorá je každoročne zúčtovaná s rozpočtom fondu Pro Slovakia.
O dotáciu z fondu Pro Slovakia sa môže uchádzať právnická a fyzická osoba. Zdroje fondu Pro Slovakia uvedené v § 3 písm. a) sa môžu použiť len na účel podľa vôle darcu. Na poskytnutie prostriedkov z fondu Pro Slovakia nie je právny nárok.
Dotáciu z rozpočtu Slovenskej republiky nemožno použiť na výdavky podľa odseku 2 písm. f).
O použití a poskytnutí prostriedkov fondu Pro Slovakia rozhoduje minister kultúry na návrh rady. Za hospodárenie s prostriedkami fondu Pro Slovakia zodpovedá minister kultúry podľa osobitných predpisov.3)
Prostriedky fondu Pro Slovakia sa vedú na osobitnom účte v peňažnom ústave.
Zostatok prostriedkov fondu Pro Slovakia po finančnom zúčtovaní vzťahov k štátnemu rozpočtu koncom roka neprepadá.
Činnosť fondu Pro Slovakia podrobnejšie upravuje štatút fondu Pro Slovakia, ktorý vydá minister kultúry.
§19 ods. 1 zákona Národnej rady Slovenskej republiky č. 567/1992 Zb. o rozpočtových pravidlách Slovenskej republiky.
§19 ods. 2 zákona Národnej rady Slovenskej republiky č. 567/1992 Zb.
§4 ods. 1 zákona SNR č. 194/1990 Zb. o lotériách a iných podobných hrách v znení neskorších predpisov.
§19 ods. 4 zákona Národnej rady Slovenskej republiky č. 567/1992 Zb.
Zákon Národnej rady Slovenskej republiky č. 567/1992 Zb. v znení neskorších predpisov.
§ 2 Správa fondu Pro Slovakia
§ 3 Tvorba fondu Pro Slovakia
§ 4 Použitie prostriedkov fondu Pro Slovakia
§ 4a Hospodárenie s prostriedkami fondu Pro Slovakia
Číslo: 169/1994 Z. z.
Názov: Zákon Slovenskej národnej rady o štátnom fonde kultúry Pro Slovakia (úplné znenie, ako vyplýva z neskorších zmien a doplnení)

References: § 3

§19

§19

§4

§19

§ 2

§ 3

§ 4

§ 4